Nordjyllands Beredskab blev mandag eftermiddag kaldt ud til en brand i en stor industribygning på Agdrupvej 3 i Brønderslev. Meldingen om branden kom klokken 16.25. - Branden er brudt ud i en tom industribygning, som tidligere har huset et betonstøberi. Der er en kraftig røgudvikling, men beredskabet skønner, at røgen ikke er giftig, siger vagtchef Mogens Hougesen fra Nordjyllands Politi. Vagtchefen fortæller, at industribygningen har været tom i et stykke tid, og at den var sat til salg. Ingen mennesker har været i fare i forbindelse med branden, som politiet endnu ikke kender årsagen til. - Branden skulle ifølge beredskabet være under kontrol, siger Mogens Hougesen. På grund af den kraftige røg er området omkring industribygningen afspærret. Brandteknikere vil formentlig undersøge stedet i løbet af de kommende dage for at finde brandårsagen, oplyser vagtchefen.

Opsummering:
Der udbrød mandag eftermiddag brand i en tom industribygning i Brønderslev. Der er kraftig røgudvikling, men røgen er ikke giftig.